Tiere na 120 jaar steeds voor met vernuwing | News24
Tiere na 120 jaar steeds voor met vernuwing
Oud-Tiere van regoor die land kies volgende naweek koers na Uitenhage ter viering van Suid-Afrika se oudste tegniese skool, HTS Daniel Pienaar se 120ste bestaansjaar.
Aktiwiteite om dié mylpaal te vier begin reeds môre-aand wanneer ’n dans sowel as ’n kaas- en wyngesellig-heid in die skoolsaal gehou word.
Die vierings bereik ’n hoogtepunt tydens die naweek van 24 tot 26 April met onder andere ’n straatoptog daardie Vrydag vanaf die ou skool in Cuylerstraat tot by die huidige kampus en dan ’n stigtinghuldigingsbyeenkoms om 10:00 in die Uitenhage Binnehuise Sportsentrum.
‘n Oudskoliere-kuieraand word ook op Vrydagaand, 24 April gehou en op Saterdag, 26 April is daar ‘n kermis rondom die A-rugbyveld terwyl rugbywedstryde teen Hoërskool Framesby plaasvind. Die reünie-naweek word afgesluit met ‘n kerk-diens in Uitenhage Moedergemeente op Sondag, 26 April om 09:30.
’n DP 120 Gholfdag word op 1 Mei by die Uitenhage Gholfklub aangebied.
Spesialiteitsrigtings vanaf 2016
As gevolg van die nuwe klem op tegniese onderwys deur die nasionale onderwysdepartement word die kurrikulum vanaf 2016 uitgebrei met nuwe vakke sowel as spesialisasie in al drie die bestaande tegnologievakke.
Volgens skoolhoof Nico Claasen word Tegniese Wiskunde en Tegniese Wetenskap vanaf 2016 ingevoer as keuses teenoor die huidige Wiskunde en Fisiese Wetenskap. In die huidige drie tegnologievakke, Elektries, Meganies en Siviel word daar drie keuse spesialiteite geïmplementeer.
“Leerders sal dan reeds in graad 10 ‘n spesialiteitrigting in enige van die drie tegnologievakke kan kies,” het Claasen gesê.
)Vir meer inligting oor die HTS Daniel Pienaar se 120ste bestaansjaarvieringe bel die skool by 041 992 3652